**SIARAN MEDIA UNTUK KELUARAN SEGERA**

**KOLABORASI DI ANTARA DUA SYARIKAT TERAS MEMBUKA LALUAN KE PASARAN GLOBAL**

*MGV Industries Sdn Bhd dan Les’ Copaque Sdn Bhd bakal mencipta nilai kontrak produk berjumlah RM44.36 juta melalui minuman nutrisi jenama “Upin Ipin”*

***30 Jun 2016, Putrajaya*** – Selaras dengan saranan Kerajaan agar usahawan Bumiputera terus menjalinkan kerjasama untuk membentuk rangkaian perniagaan yang lebih meluas, dua Syarikat Bumiputera Berprestasi Tinggi (TeraS), MGV Industries Sdn Bhd dan Les’ Copaque Production Sdn Bhd menerusi anak syarikatnya, UI Trading Sdn Bhd, hari ini memeterai perjanjian kolaborasi untuk menghasilkan minuman nutrisi berkualiti tinggi dibawah jenama “Upin & Ipin”.

Majlis pertukaran dokumen perjanjian strategik yang berlansung di Jabatan Perdana Menteri pagi hari ini, di saksikan oleh YAB Datuk Seri Mohd Najib Bin Tun Abdul Razak, Perdana Menteri Malaysia bersama barisan menteri YB Dato’ Sri Hj Fadillah bin Yusof, Menteri Kementerian Kerja Raya, YB Datuk Hj Abdul Rahman bin Datuk Hj Dahlan, Menteri di Jabatan Perdana Menteri merangkap Pengerusi TERAJU serta YBhg. Dato’ Husni Salleh, Ketua Pegawai Eksekutif TERAJU.

“Kolaborasi strategik ini adalah kerjasama strategik keempat yang termeterai diantara syarikat-syarikat TERAS yang melibatkan jumlah keseluruhan nilai kontrak melebihi RM600 juta. Melalui kerjasama sebegini, syarikat-syarikat TeraS tersebut sudah tentu dapat memperluaskan rangkaian perniagaan dengan mengunakan kelebihan masing-masing untuk mencapai “outcome” yang lebih besar. Perkongsian ini bakal menguatkan lagi posisi kedua-dua syarikat di industri dan pasaran dari aspek kapasiti dan penjenamaan,” kata Dato Husni Salleh.

MGV Industries adalah syarikat Bumiputera yangmemulakan perniagaan produk minuman dengan produk kapasiti bernilai RM 400 ribu setahun seawal tahun 1992. Menerusi pelbagai bantuan Kerajaan, MGV kini telah berkembang maju dengan nilai produk kapasiti sebanyak RM 25 juta setahun. MGV turut menyasarkan unjuran perolehan lebih dari RM100 juta dengan Tawaran Awam Awal (IPO) menjelang tahun 2020. Manakala Les Copaque pula adalah salah satu syarikat perintis dalam industri animasi negara. Jenama “Upin & Ipin” yang dicipta popular di Malaysia malahan turut berjaya menembusi pasaran serantau termasuk0020Indonesia, Amerika Syarikat, United Kingdom, Emiriyah Arab Bersatu (UAE), Arab Saudi, Jerman dan negara-negara Asia Tenggara.

Tambah Datuk Husni, “Seperti yang disarankan oleh Kerajaan, TERAJU amat mengalu-alukan kerjasama di antara syarikat-syarikat Bumiputera yang berprestasi tinggi dengan kemahiran khusus serta rekod yang baik. Kedua-dua syarikat TeraS ini telah melalui perjalanan transformasi dari sebuah perusahaan dan perniagaan dengan skala yang lebih kecil. Nilai inovasi serta kerjasama seperti ini lah yang perlu diterapkan dalam setiap usahawan Bumiputera untuk terus melangkah lebih jauh.”

Program TeraS di bawah TERAJU yang dilancarkan pada Julai 2011, mengenalpasti syarikat Bumiputera yang berpotensi tinggi dan membantu memudahcara usaha jalinan kerjasama diantara syarikat terbabit. Sehingga kini, terdapat 1,003 syarikat Bumiputera telah dikenalpasti oleh TERAJU dimana jumlah keseluruhan projek perolehan syarikat-syarikat adalah sebanyak RM44.202 bilion.

***-TAMAT-***

Dikeluarkan oleh bzBee Consult Sdn Bhd bagi pihak Unit Peneraju Agenda Bumiputera (TERAJU)

|  |
| --- |
| **Untuk maklumat lanjut, sila hubungi**Nana Azmi – 012 9144788, azlyana@bzbee.com.myFelicia Ds– 010 290 3092, felicia@bzbee.com.my |

**TENTANG TERAJU**

Penubuhan TERAJU telah diumumkan oleh Perdana Menteri YAB Datuk Seri Najib Tun Razak pada hari Selasa, 8 Februari 2011, untuk memimpin, menyelaras dan memacu penyertaan Bumiputera dalam ekonomi melalui inisiatif sedia ada dan baru dan untuk mencadangkan pembaharuan institusi, untuk meningkatkan keberkesanan. TERAJU melaksanakan penjajaran strategik sumber-sumber kerajaan dan agensi-agensinya. Ia telah diperkenalkan sebagai *"Game Changer"* untuk memperkukuh dan memperkasakan Agenda Pembangunan Bumiputera.

Matlamat utama adalah untuk membolehkan masyarakat Bumiputera merebut peluang-peluang dan sama-sama mendapat manfaat daripada pertumbuhan ekonomi yang pesat.

Tumpuan TERAJU akan berada di kawasan-kawasan berikut:

• Penciptaan keusahawanan & kekayaan;

• Pembiayaan;

• Pendidikan & pekerjaan;

• polisi kajian instrumen institusi; dan

• Pengurusan pihak berkepentingan.

TERAJU juga bertindak sebagai Sekretariat untuk "Majlis Ekonomi Bumiputera" ("MEB").